text: ERC assegura a l'Alt Urgell un 1-O "amb totes les garanties" — RàdioSeu 107.2 FM: notícies de La Seu d'Urgell, l'Alt Urgell i el Pirineu
  Sou a: Inici / Notícies / ERC assegura a l'Alt Urgell un 1-O "amb totes les garanties"
  ERC assegura a l'Alt Urgell un 1-O "amb totes les garanties"
  El jurista Sebastià Sardiné ha dut a terme actes a Organyà i Oliana per explicar com s'organitza la llei del referèndum i la de transitorietat jurídica. L'acte central de campanya es farà aquest dimarts a la Seu
  ERC Alt Pirineu ha organitzat aquest cap de setmana dos actes de campanya a l'Alt Urgell. La primera xerrada es va dur a terme la tarda de divendres a Organyà i va anar a càrrec de Sebastià Sardiné. El jurista va explicar als assistents com s'organitza la llei de referèndum i la de transitorietat jurídica, i va deixar clara la disposició de celebrar el referèndum el proper 1 d'octubre "amb totes les garanties".
  Sardiné també va esvair dubtes sobre com s'administrarà Catalunya en el cas que el 'sí' a la independència guanyi. "Aquest aspecte el regula la llei de transitorietat jurídica, que té per objectiu garantir la seguretat jurídica, així com la successió ordenada de les administracions i la continuïtat dels serveis públics durant el procés de transició de Catalunya cap a un estat independent", va informar. Dissabte al migdia, en un vermut-tertúlia a Oliana, Sardiné va repetir la seva exposició.
  Cal destacar que durant dissabte al matí, ERC Alt Pirineu va fer parades informatives als mercats d'Oliana i la Seu d'Urgell.
  Acte central al Pirineu
  Aquest dimarts, 26 de setembre, la formació republicana tornarà a ser al mercat urgellenc i organitzarà posteriorment, a les 7 de la tarda, l'acte central de campanya al Pirineu, que es durà a terme a la Seu. Hi serà present la consellera Meritxell Serret i el diputat al Parlament Europeu, Josep Maria Terricabras. L'acte es farà a la plaça de les Monges, tot i que en cas de mal temps es traslladaria a la Sala de la Immaculada.